আর একটা কথা। সুপ্রিম কোর্ট নিদান দিয়েছে যে তারা সংখ্যাগরিষ্ঠের মত মেনে এই রায় দেয়নি, তারা সেই রায় দিয়েছে যেটা তারা মনে করেছে সঠিক। এখন কোর্ট তো বলল। কিন্তু দেখতে হবে সমাজের প্রতি স্তরে এই রায় কী ভাবে কাজ করছে। যেমন আমার ‘শব’ ছবিটা সারা পৃথিবীতে এতগুলো চলচ্চিত্র উৎসবে গিয়েছে। কিন্তু এখনও কোনও স্যাটেলাইট চ্যানেল এই ছবিটাকে নিতে চায়নি। ‘আই অ্যাম’ জাতীয় পুরস্কার পেয়েছে, বানানোর আজ ছ’বছর পরেও কোনও স্যাটেলাইট চ্যানেল সেটাকে নিতে চায়নি। তারা ‘গে কন্টেন্ট’ সরাসরি বলে না, কিন্তু অন্য কোনও কারণ দেখিয়ে, ধানাইপানাই করে বাদ দিয়ে দেয়। এটা একজন ফিল্মমেকারের কাছে — যে বেসিক্যালি মুক্ত মন, মুক্ত সমাজের কথা বলে — কতটা অপমানজনক সেটা নিশ্চয়ই আর বুঝিয়ে বলতে হবে না। এই যে শৈল্পিক স্তরেও এমন হোমোফোবিয়া কাজ করছে, এটাকে সামগ্রিক ভাবে বদলাতে হবে। কয়েক জন মুষ্টিমেয় এই নিয়ে সচেতনতা বাড়ানোর দায়িত্ব নিলে চলবে না। তারা তো এত দিন ধরে এটা করেই আসছেন। সচেতনতা চালু করতে হবে সমাজের সমস্ত স্তরে। এমনকি এই রায় বেরোনোর পর আমি আর একটা স্যাটেলাইট চ্যানেলে ফোন করেছিলাম। তারাও এখনও ‘না’ করে দিল! ছবি তো বানাব। কিন্তু সেটা যদি দর্শকের কাছেই না পৌঁছয়...